CELEX: 32021D1028
Language: hu
Date: 2021-06-21 00:00:00
Title: A Bizottság (EU) 2021/1028 végrehajtási határozata (2021. június 21.) az (EU) 2018/1240 európai parlamenti és tanácsi rendeletnek az ETIAS központi rendszerben tárolt adatokhoz való hozzáférés, valamint ezen adatok módosítása, törlése és előrehozott törlése tekintetében történő alkalmazására irányuló intézkedések elfogadásáról

2021.6.24.   
               
               
                  HU
               
               
                  Az Európai Unió Hivatalos Lapja
               
               
                  L 224/31
               
            
         A BIZOTTSÁG (EU) 2021/1028 VÉGREHAJTÁSI HATÁROZATA
         (2021. június 21.)
         az (EU) 2018/1240 európai parlamenti és tanácsi rendeletnek az ETIAS központi rendszerben tárolt adatokhoz való hozzáférés, valamint ezen adatok módosítása, törlése és előrehozott törlése tekintetében történő alkalmazására irányuló intézkedések elfogadásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Utasinformációs és Engedélyezési Rendszer (ETIAS) létrehozásáról, valamint az 1077/2011/EU rendelet, az 515/2014/EU rendelet, az (EU) 2016/399 rendelet, az (EU) 2016/1624 rendelet és az (EU) 2017/2226 rendelet módosításáról szóló, 2018. szeptember 12-i (EU) 2018/1240 európai parlamenti és tanácsi rendeletre (1) és különösen annak 73. cikke (3) bekezdése, harmadik albekezdése b) pontjának i. és ii. alpontjára,
         mivel:
         
                     (1)
                  
                  
                     Az (EU) 2018/1240 rendelet létrehozza az Európai Utasinformációs és Engedélyezési Rendszert (ETIAS) a tagállamok területére belépni kívánó, vízummentességet élvező harmadik országbeli állampolgárokra alkalmazandó rendszerként.
                  
               
                     (2)
                  
                  
                     Az ETIAS információs rendszer kifejlesztését megelőzően el kell fogadni a rendszer műszaki kivitelezéséhez szükséges intézkedéseket.
                  
               
                     (3)
                  
                  
                     Az e határozatban megállapított intézkedéseket ki kell egészíteni az ETIAS információs rendszer műszaki előírásaival. Ez lehetővé teszi majd a szabadságon, a biztonságon és a jog érvényesülésén alapuló térség nagy méretű IT-rendszereinek üzemeltetési igazgatását végző európai uniós ügynökség (eu-LISA) számára, hogy az e határozatban megállapított intézkedések alapján meghatározza az ETIAS információs rendszer fizikai architektúrájának kialakítását és a rendszer műszaki előírásait, valamint hogy kifejlessze az ETIAS információs rendszert.
                  
               
                     (4)
                  
                  
                     Az ETIAS információs rendszer kifejlesztésének és műszaki kivitelezésének ki kell terjednie az ETIAS központi rendszerben tárolt adatok tekintetében a hatóságok általi hozzáférés, módosítás és törlés módjára.
                  
               
                     (5)
                  
                  
                     A határforgalom-ellenőrzést végző hatóságoknak a határokon az utazási engedélyek státuszának lekérdezése céljából való hozzáférését, a bevándorlási hatóságoknak a tagállamok területére való belépés vagy az ott tartózkodás feltételeinek ellenőrzése céljából való hozzáférését, a központi hozzáférési pontok jogérvényesítési célból való hozzáférését, valamint az ETIAS nemzeti egységeknek a fájlok visszakeresése tekintetében a kockázatértékelés alátámasztása céljából való hozzáférését egy olyan műszaki interfészen keresztül kell biztosítani, amely lehetővé teszi a tagállamok nemzeti határinfrastruktúrái, a központi hozzáférési pontok, a bevándorlási hatóságok nemzeti rendszerei és más uniós információs rendszerek és nemzeti rendszerek, valamint az ETIAS központi rendszer közötti összeköttetést. Az eu-LISA által kidolgozott műszaki előírásoknak tartalmazniuk kell egy interfészvezérlési dokumentumot, amely leírja az ETIAS központi rendszer, valamint más uniós információs rendszerek és nemzeti rendszerek közötti műszaki interfészt.
                  
               
                     (6)
                  
                  
                     Az (EU) 2019/817 európai parlamenti és tanácsi rendelet (2) 6. cikke értelmében létrehozott európai keresőportál működésének kezdetétől a határforgalom-ellenőrzést végző hatóságok, bevándorlási hatóságok vagy központi hozzáférési pontok által végrehajtott lekérdezéseket az európai keresőportállal kell elvégezni.
                  
               
                     (7)
                  
                  
                     A kérelmek manuális feldolgozása céljából történő hozzáférést – többek között az Europol számára abban az esetben, amikor véleményt nyújt be az ETIAS nemzeti egységeknek –, valamint az ETIAS központi egységnek és az ETIAS nemzeti egységeknek az adatok módosítása és törlése céljából való hozzáférését az eu-LISA által az említett célra kialakított szoftverrel kell biztosítani. Ezt a szoftvert kell az Europolnak is használnia ahhoz, hogy bűnüldözési célú hozzáférést kérjen az ETIAS központi rendszerében tárolt adatokhoz. Meg kell határozni, hogy az ETIAS központi egység és az ETIAS nemzeti egységek, valamint az Europol milyen módon hitelesíthetik és férhetnek hozzá a szoftverhez.
                  
               
                     (8)
                  
                  
                     Az ETIAS központi egység, az ETIAS nemzeti egységek és az Europol megfelelően felhatalmazott felhasználóinak felhasználói munkaköri profilok használatával kell bejelentkezniük a szoftverbe. Az ETIAS központi egység, az ETIAS nemzeti egységek és az Europol számára lehetővé kell tenni, hogy standard engedélyeket, szerepköröket és munkaköri profilokat rendeljenek a felhasználókhoz, vagy a szoftveren belül előre meghatározott szerepkörök és engedélyek alkalmazásával testre szabhassák a munkaköri profilokat, hogy tükröződjön az a mód, ahogy az Európai Határ- és Partvédelmi Ügynökség és a tagállamok létre fogják hozni és működtetni fogják az ETIAS központi egységet, illetve az ETIAS nemzeti egységeket, az Europol tekintetében pedig tükröződjenek annak munkamódszerei.
                  
               
                     (9)
                  
                  
                     Az előre meghatározott szerepkörök és engedélyek összeegyeztethetetlenségét előre meg kell határozni a szoftverben annak megelőzése érdekében, hogy a felhasználók összeférhetetlen szerepköröket és engedélyeket ötvöző munkaköri profilokat hozzanak létre. A feladatok elkülönítése és annak elkerülése érdekében, hogy a felhasználók egymásnak ellentmondó felelősségi körrel rendelkezzenek, a kérelmek feldolgozásához kapcsolódó engedélyeket nem szabad összekapcsolni az adatok módosításával és törlésével kapcsolatos engedélyekkel, sem a fellebbezési eljárásokhoz kapcsolódó engedélyekkel.
                  
               
                     (10)
                  
                  
                     Az adatvédelmi elvekkel, különösen a beépített és alapértelmezett adatvédelem elvével összhangban a szoftver felhasználói számára lehetővé kell tenni, hogy csak azokat az adatokat jelenítsék meg, amelyek megfelelnek a munkaköri profiljukhoz rendelt engedélyeknek. Ez azt eredményezheti, hogy az alkalmazott munkaköri profiltól függően az egyes felhasználók esetében a megjelenítés különböző lehet.
                  
               
                     (11)
                  
                  
                     A szoftvert a fejlesztés során olyan általános szoftverfunkciókkal kell ellátni, amelyek támogatják az ETIAS központi egységet és az ETIAS nemzeti egységeket az adatokhoz való hozzáféréssel, valamint azok módosításával és törlésével kapcsolatos feladataik ellátásában.
                  
               
                     (12)
                  
                  
                     Emellett számos konkrét funkciót is magában kell foglalnia, amelyek segítik a felhasználókat az adatokhoz való hozzáféréssel és azok módosításával kapcsolatos feladataik ellátásában, valamint a kérelmek automatizált feldolgozása során találatot eredményező alkalmazások manuális feldolgozása során.
                  
               
                     (13)
                  
                  
                     E konkrét funkciók egyike, hogy a felhasználók számára mindig egyértelműen megjelenjen a kérelem vizsgálatának az (EU) 2018/1240 rendeletben meghatározott különböző szakaszaira vonatkozó kijelölt határidők teljesítésére még rendelkezésre álló idő.
                  
               
                     (14)
                  
                  
                     Az ETIAS nemzeti egységeket a kérelmek manuális feldolgozása során egyéb konkrét funkcióknak kell támogatniuk a kockázatértékelés elvégzésekor. A szoftvernek lehetővé kell tennie az ETIAS központi rendszerben tárolt korlátozott mennyiségű adatok kinyerését, hogy megkönnyítse az ETIAS nemzeti egységek számára más uniós információs rendszerekben és adatbázisokban (a Schengeni Információs Rendszer (SIS), a Vízuminformációs Rendszer (VIS), a határregisztrációs rendszer (EES) vagy az Eurodac) vagy az alapul szolgáló nemzeti rendszerekben a kérelmek automatizált feldolgozása során kapott találatokkal kapcsolatos információk lekérdezését. Az ETIAS információs rendszert úgy kell kialakítani, hogy a kérelmeknek az (EU) 2018/1240 rendelet 26. vagy 28. cikke szerinti manuális értékelése során a fájlok az ETIAS nemzeti egységek számára automatikusan létrejöjjenek és kinyerhetők legyenek. Meg kell határozni azokat a funkciókat és adatelemeket, amelyeket a kérelmek automatizált feldolgozása során kapott találattól függően a fájlok részeként automatikusan elő kell készíteni. A szoftvernek ezen kívül rendelkeznie kell olyan speciális funkciókkal is, amelyek lehetővé teszik a nemzeti jogorvoslati eljárások keretében történő adatkinyerést, és lehetővé teszik a kockázatértékelések eredményeinek feltöltését, valamint a nemzeti jogorvoslati eljárásokkal kapcsolatos adatok rögzítését. A kockázatértékelés eredményeinek feltöltésére szolgáló szoftver speciális funkciói nem tehetik lehetővé az utazási engedély kiadására vagy annak megtagadására vonatkozó határozatot alátámasztó indokolás feltöltését.
                  
               
                     (15)
                  
                  
                     Az eu-LISA-nak azonosítót kell rendelnie a tagállamokhoz, lehetővé téve számukra, hogy egy vagy több szerepkört vagy felhasználói munkaköri profilt alakítsanak ki a központi hozzáférési pontok megfelelően felhatalmazott személyzete, valamint a határforgalom-ellenőrzést végző és a bevándorlási hatóságok számára.
                  
               
                     (16)
                  
                  
                     Tekintettel az (EU) 2018/1725 európai parlamenti és tanácsi rendelet (3) szerinti fennálló kötelezettségre, az említett rendelet 3. cikkének 8. pontjával összhangban adatkezelőként eljáró Európai Határ- és Partvédelmi Ügynökségnek, valamint az ETIAS központi rendszerének információbiztonsági kezelése tekintetében adatkezelőként eljáró eu-LISA-nak el kell végeznie a tervezett adatkezelési műveleteknek a személyes adatok (EU) 2018/1725 rendelet 39. cikke szerinti védelmére gyakorolt hatásának értékelését.
                  
               
                     (17)
                  
                  
                     Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vett részt az (EU) 2018/1240 rendeletnek az elfogadásában, az rá nézve nem kötelező és nem alkalmazandó. Mivel azonban az (EU) 2018/1240 rendelet a schengeni vívmányokon alapul, Dánia az említett jegyzőkönyv 4. cikkének megfelelően 2018. december 21-én bejelentette, hogy az (EU) 2018/1240 rendelet nemzeti jogában történő végrehajtásáról határozott.
                  
               
                     (18)
                  
                  
                     Ez a határozat a schengeni vívmányok azon rendelkezéseinek továbbfejlesztését képezi, amelyek alkalmazásában Írország nem vesz részt és kívül esik a 2002/192/EK tanácsi határozat (4) hatályán. Írország nem vesz részt a határozat elfogadásában, az rá nézve nem kötelező és nem alkalmazandó.
                  
               
                     (19)
                  
                  
                     Izland és Norvégia tekintetében e határozat az Európai Unió Tanácsa és az Izlandi Köztársaság, illetve a Norvég Királyság által kötött, az utóbbiaknak a schengeni vívmányok végrehajtásához, alkalmazásához és továbbfejlesztéséhez való csatlakozásáról szóló megállapodás (5) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK tanácsi határozat (6) 1. cikkének A. pontjában említett területhez tartoznak.
                  
               
                     (20)
                  
                  
                     Svájc tekintetében e határozat az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodás (7) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK tanácsi határozatnak a 2008/146/EK tanácsi határozat (8) 3. cikkével együtt értelmezett 1. cikke A. pontjában említett területhez tartoznak.
                  
               
                     (21)
                  
                  
                     Liechtenstein tekintetében ez a határozat az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról szóló jegyzőkönyv (9) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK tanácsi határozatnak a 2011/350/EU tanácsi határozat (10) 3. cikkével együtt értelmezett 1. cikke A. pontjában említett területhez tartoznak.
                  
               
                     (22)
                  
                  
                     Ciprus, Bulgária, Románia és Horvátország tekintetében ez a határozat a 2003. évi csatlakozási okmány 3. cikkének (1) bekezdése, a 2005. évi csatlakozási okmány 4. cikkének (1) bekezdése, illetve a 2011. évi csatlakozási okmány 4. cikkének (1) bekezdése értelmében a schengeni vívmányokon alapuló, illetve azokkal egyéb módon összefüggő jogi aktus.
                  
               
                     (23)
                  
                  
                     Az európai adatvédelmi biztossal az (EU) 2018/1725 rendelet 42. cikkének (1) bekezdésével összhangban konzultációra került sor, és a biztos 2021. január 22-én véleményt nyilvánított.
                  
               
                     (24)
                  
                  
                     Az e határozatban előírt intézkedések összhangban vannak az intelligens határellenőrzéssel foglalkozó bizottság (ETIAS) véleményével,
                  
               ELFOGADTA EZT A HATÁROZATOT:
         I. fejezet
         
            Általános rendelkezések
         
         
            1. cikk
            Tárgy
            Ez a határozat intézkedéseket állapít meg az (EU) 2018/1240 rendelet alkalmazása céljából az alábbiak tekintetében:
            
                        (1)
                     
                     
                        adatokhoz való hozzáférés az említett rendelet 22–29., 33–44. és 47–53. cikkével összhangban;
                     
                  
                        (2)
                     
                     
                        az adatoknak az említett rendelet 55. cikke szerinti módosítása, törlése és előrehozott törlése.
                     
                  
         
            2. cikk
            Fogalommeghatározások
            E határozat alkalmazásában:
            
                        a)
                     
                     
                        „szerepkör”: az Európai Utasinformációs és Engedélyezési Rendszerben (ETIAS) található adatok valamely konkrét célhoz kapcsolódó feldolgozásához kapcsolódó engedélyek listája;
                     
                  
                        b)
                     
                     
                        „munkaköri profil”: egy vagy több szerepkört lefedő egy vagy több munkakör;
                     
                  
                        c)
                     
                     
                        „felhasználó”: egy vagy több szerepkörre és munkaköri profilra kiterjedő hozzáférési jogosultsággal rendelkező, az ETIAS központi egység, az ETIAS nemzeti egység, az Europol vagy egy központi hozzáférési pont megfelelően felhatalmazott alkalmazottja, valamint határforgalom-ellenőrzést végző vagy bevándorlási hatóságok;
                     
                  
                        d)
                     
                     
                        „engedély”: adatkezelési művelet végzésére vonatkozó jogosultság.
                     
                  
         II. fejezet
         
            A szoftverre vonatkozó rendelkezések
         
         
            3. cikk
            Hitelesítési rendszer és hozzáférés-kezelés
            
               (1)   A figyelőlistán szereplő bejegyzésekhez való hozzáférés kivételével – amelyek esetében a hozzáférés az (EU) 2018/1240 európai parlamenti és tanácsi rendeletnek az ETIAS figyelőlista és a hatásvizsgálati eszköz műszaki előírásai tekintetében történő alkalmazására vonatkozó intézkedések megállapításáról szóló bizottsági végrehajtási határozat (11) szerint történik – az ETIAS központi egység, az ETIAS nemzeti egységek és az Europol az ETIAS központi rendszerben tárolt adatokhoz az (EU) 2018/1240 rendelet 6. cikke (2) bekezdésének m) pontjában említett szoftver használatával (a továbbiakban: szoftver) férhetnek hozzá.
            
            
               (2)   A szoftver fejlesztése során az eu-LISA:
               
                           a)
                        
                        
                           hitelesítési rendszert hoz létre a szoftverbe való bejelentkezéshez;
                        
                     
                           b)
                        
                        
                           standard engedélyeket, szerepköröket és munkaköri profilokat bocsát az ETIAS központi egység, az ETIAS nemzeti egységek és az Europol rendelkezésére.
                        
                     
            
               (3)   A szoftver az ETIAS központi Egység, az ETIAS nemzeti egységek és az Europol rendelkezésére bocsátja az alábbiakra szolgáló technikai eszközöket:
               
                           a)
                        
                        
                           új szerepkörök létrehozása és a meglévők módosítása vagy törlése;
                        
                     
                           b)
                        
                        
                           hozzáférési tanúsítványok létrehozása, amelyek lehetővé teszik a felhasználók számára, hogy a hozzárendelt szerepköröknek megfelelően adatkezelési műveleteket hajtsanak végre;
                        
                     
                           c)
                        
                        
                           az adott szervezeten belül a standard szerepkörök felhasználók számára történő kiosztásának és kezelésének a szabályozása.
                        
                     
            
               (4)   Az ETIAS központi egység, az ETIAS nemzeti egységek és az Europol által létrehozott vagy módosított szerepkörök csak az ETIAS központi egység, az ETIAS nemzeti egység, illetve az Europol számára lehetnek láthatók.
            
            
               (5)   A szoftver megakadályozza, hogy összeférhetetlen szerepköröket rendeljenek hozzá a felhasználókhoz. Biztosítja, hogy a több munkaköri profillal rendelkező felhasználók egyszerre csak egy munkaköri profilt használhassanak, és kijelentkezés nélkül tudjanak váltani a munkaköri profilok között.
            
            
               (6)   Az ETIAS központi egység, az ETIAS nemzeti egységek és az Europol feladata, hogy a szoftver segítségével munkaköri profilokat rendeljenek a szervezetükön belüli felhasználókhoz. Minden egyes munkaköri profil, szerepkör vagy engedély ugyanazon szervezeten belül több felhasználóhoz is hozzárendelhető.
            
            
               (7)   A felhasználók álneveket is használhatnak. Biztosítani kell, hogy ezek az álnevek nyomon követhetőek legyenek a felhasználók nemzeti szintű vagy az Europolon belüli hivatalos személyazonossága tekintetében.
            
            
               (8)   A hitelesítési rendszer, a (2) bekezdésben említett standard engedélyek, szerepkörök és munkaköri profilok, valamint az e cikk (4) bekezdésében említett összeférhetetlen szerepkörök hozzárendelésének megelőzése az (EU) 2018/1240 rendelet 73. cikkének (3) bekezdésében előírt műszaki előírások részét képezik.
            
         
         
            4. cikk
            Általános szoftverfunkciók
            
               (1)   A szoftver legalább a következő, a felhasználókat az adatokhoz való hozzáférés, azok módosítása és törlése céljából támogató funkciókkal rendelkezik:
               
                           a)
                        
                        
                           előre meghatározott szűrőkészlet használatának lehetősége a szoftverbe betáplált minden egyes munkaköri profilra vonatkozó adatok megjelenítésének személyre szabásához;
                        
                     
                           b)
                        
                        
                           a kérelemfájlhoz hozzáadott adatok vagy adott esetben a kérelemfájlban található adatok módosítástervezetének automatikus mentése, valamint a felhasználó kiléptetése egy előre meghatározott inaktív időszak után;
                        
                     
                           c)
                        
                        
                           annak lehetősége, hogy egy másik felhasználó korlátozott időre blokkolja a találathoz való hozzáférést, valamint többek között a blokkolt találat más felhasználók számára látható megjelölése;
                        
                     
                           d)
                        
                        
                           annak lehetősége, hogy az ETIAS központi egység vagy ETIAS nemzeti egységek elmentsék a kérelmek feldolgozása terén elért haladást;
                        
                     
                           e)
                        
                        
                           annak lehetősége, hogy az ETIAS központi egység vagy az ETIAS nemzeti egységek bármikor megjelöljék és rögzítsék az esetleges pontatlan adatokat vagy az adatok (EU) 2018/1240 rendelettel ellentétes kezelését;
                        
                     
                           f)
                        
                        
                           az ETIAS központi egység, az ETIAS nemzeti egységek és az Europol felhasználói közötti kommunikáció és információcsere lehetővé tétele;
                        
                     
                           g)
                        
                        
                           az e határozat 5. cikke (1) bekezdésének f) pontjában említett ideiglenes feljegyzések automatikus törlése a manuális feldolgozás ETIAS központi egység és ETIAS nemzeti egységek általi befejezésekor;
                        
                     
                           h)
                        
                        
                           annak megakadályozása, hogy az e határozat 5. cikke (1) bekezdésének f) pontjában említett ideiglenes feljegyzések az adott egység felhasználóin vagy az Europolon kívül más felhasználók számára is láthatóak legyenek;
                        
                     
                           i)
                        
                        
                           annak lehetővé tétele, hogy az ETIAS központi egység az e határozat 5. cikke (1) bekezdésének m) pontjában említett Europol-kérelmeket feldolgozza;
                        
                     
                           j)
                        
                        
                           az érintettek kérésére történő adatlekérdezés megkönnyítésének lehetősége, beleértve az érintettnek való válaszadásra szolgáló sablonokat, adott esetben az adatmódosítások áttekintésével, a személyes adatok kiválasztásával vagy az (EU) 2018/1240 rendelet 64. cikkének (3) és (4) bekezdésében említett indokolásokkal;
                        
                     
                           k)
                        
                        
                           amennyiben az utazási engedélyt az engedély birtokosának az (EU) 2018/1240 rendelet 64. cikkével összhangban benyújtott kérelme alapján módosítják, lehetővé tenni a felhasználók számára, hogy értesítsék az utazási engedély birtokosát a módosított utazási engedély kiadásáról.
                        
                     
            
               (2)   Az eu-LISA az (EU) 2018/1240 rendelet 73. cikkének (3) bekezdésében említett műszaki előírásokban részletesen ismerteti az általános szoftverfunkciókat.
            
         
         
            5. cikk
            Speciális szoftverfunkciók
            
               (1)   A szoftver legalább a következő olyan speciális funkciókkal rendelkezik, amelyek támogatják a felhasználókat az adatokhoz az (EU) 2018/1240 rendelet III., IV. és VI. fejezetével összhangban történő hozzáférés során:
               
                           a)
                        
                        
                           olyan funkció, amely alapértelmezett megjelenítésként az alkalmazásfájlokat a manuális feldolgozás következő lépéséig hátralévő idő alapján jeleníti meg, az alkalmazásfájlok felhasználónként személyre szabott megjelenítésére alkalmas egyéb szűrőkkel:
                           
                                       i.
                                    
                                    
                                       a manuális feldolgozási szakasz kezdő időpontja;
                                    
                                 
                                       ii.
                                    
                                    
                                       a szükséges konzultációs kérelmek és a véleménynyilvánítási határidő lejártáig hátralévő idő (alapesetben azon konzultációs kérelmek szerint rendezve, amelyek esetében a legkevesebb idő maradt a határidőig);
                                    
                                 
                                       iii.
                                    
                                    
                                       a konzultációba bevont vagy a kérelemért felelős ETIAS nemzeti egység által elvégzendő manuális feldolgozás következő lépése;
                                    
                                 
                                       iv.
                                    
                                    
                                       a manuális feldolgozást kiváltó találat vagy háttérkérdés típusa;
                                    
                                 
                                       v.
                                    
                                    
                                       a kérelem típusa (azaz humanitárius okok vagy nemzetközi kötelezettségek, vagy szokásos);
                                    
                                 
                                       vi.
                                    
                                    
                                       a különleges figyelmet vagy ad hoc kezelést igénylő kérelmek;
                                    
                                 
                                       vii.
                                    
                                    
                                       a felelős tagállam ETIAS nemzeti egysége esetében a konzultációba bevont ETIAS nemzeti egységektől vagy az Europoltól kapott vélemény típusa, beleértve azt is, hogy a vélemény a határidőn belül érkezett-e be vagy sem;
                                    
                                 
                     
                           b)
                        
                        
                           a fennmaradó idő kiszámítására és egyértelmű megjelenítésére szolgáló funkció, valamint a kérelmek manuális feldolgozására vonatkozó határidőkkel kapcsolatos figyelmeztetések, beleértve azt az esetet is, amikor konzultációra került sor az ETIAS nemzeti egységekkel vagy az Europollal;
                        
                     
                           c)
                        
                        
                           az ETIAS központi egység, az ETIAS nemzeti egységek és az Europol számára egy eredménytáblát biztosító funkció, amely áttekintést nyújt a manuális feldolgozással kapcsolatos műveletek aktuális állásáról;
                        
                     
                           d)
                        
                        
                           olyan funkció, amely lehetővé teszi, hogy a kérelmet kiemelt figyelem vagy ad-hoc kezelés céljából megjelöljék;
                        
                     
                           e)
                        
                        
                           olyan funkció, amely lehetőséget biztosít arra, hogy értesítést kérjenek a felelős tagállam ETIAS nemzeti egysége által hozott határozatról egy olyan kérelemmel összefüggésben, amellyel kapcsolatban az ETIAS nemzeti egységgel konzultációra került sor;
                        
                     
                           f)
                        
                        
                           olyan funkció, amely lehetővé teszi az ETIAS központi egység és az ETIAS nemzeti egységek számára, hogy a kérelemfájlhoz ideiglenes megjegyzéseket fűzzenek vagy azokat töröljék;
                        
                     
                           g)
                        
                        
                           az ETIAS nemzeti egységeket a kérelmek manuális feldolgozása során támogató funkciók az (EU) 2018/1240 rendelet 26. és 28. cikke értelmében, az alábbiak szerint:
                           
                                       i.
                                    
                                    
                                       az (EU) 2018/1240 rendelet 26. cikkének (3) bekezdésében említett találatok esetében olyan funkció, amely a kérelemfájból való kinyerés céljából automatikusan hozzáférhetővé teszi a következő adatokat tartalmazó fájlt: „vezetéknév (családi név)”, „utónév (utónevek) (keresztnevek)”, „születéskori vezetéknév”, „születési idő”, „születési hely”, „jelenlegi állampolgárság”, „születési hely szerinti ország”, „az úti okmány típusa, száma és az okmányt kibocsátó ország”, lehetővé téve a találatot eredményező adatrekord, fájl vagy figyelmeztető jelzés visszakeresését a lekérdezett uniós információs rendszerekben, valamint a szóban forgó cikkben említett valamely uniós információs rendszerben szereplő találatra vonatkozó, valamely nemzeti rendszerben vagy egy adatbázisban tárolt további információk esetében az adott nemzeti információs rendszerben vagy adatbázisban való lekérdezést az említett bekezdésben azonosított kockázatok értékelésének alátámasztása céljából;
                                    
                                 
                                       ii.
                                    
                                    
                                       az (EU) 2018/1240 rendelet 26. cikkének (4) bekezdésében említett találatok esetében olyan funkció, amely a kérelemfájból való kinyerés céljából automatikusan hozzáférhetővé teszi a következő adatokat tartalmazó fájlt: a kérelmező által az említett rendelet 17. cikkének (4) és (6) bekezdése alapján adott válaszok, „vezetéknév (családi név)”, „utónév (utónevek) (keresztnevek)”, „születéskori vezetéknév”, „születési idő”, „születési hely”, „jelenlegi állampolgárság”, „születési hely szerinti ország”, „az úti okmány típusa, száma és az okmányt kibocsátó ország”, lehetővé téve a találattal kapcsolatos és az említett bekezdésben azonosított kockázatok értékelését alátámasztó információk visszakeresését az érintett nemzeti rendszerekben vagy adatbázisokban;
                                    
                                 
                                       iii.
                                    
                                    
                                       az (EU) 2018/1240 rendelet 26. cikkének (5) bekezdésében említett találatok esetében olyan funkció, amely a kérelemfájlból való kinyerés céljából automatikusan hozzáférhetővé teszi a következő adatokat tartalmazó fájlt: „vezetéknév (családi név)”, „utónév (utónevek) (keresztnevek)”, „születéskori vezetéknév”, „születési idő”, „születési hely”, „jelenlegi állampolgárság”, „születési hely szerinti ország”, „az úti okmány típusa, száma és az okmányt kibocsátó ország” és a figyelőlistán szereplő bejegyzésre vonatkozóan a „nemzeti azonosító”, lehetővé téve a találattal kapcsolatos és az említett bekezdésben azonosított kockázatok értékelését alátámasztó információk visszakeresését az érintett nemzeti rendszerekben vagy adatbázisokban;
                                    
                                 
                                       iv.
                                    
                                    
                                       az (EU) 2018/1240 rendelet 26. cikkének (6) bekezdésében említett találatok esetében olyan funkció, amely a kérelemfájlból való kinyerés céljából automatikusan hozzáférhetővé teszi a következő adatokat tartalmazó fájlt: „vezetéknév (családi név)”, „utónév (utónevek) (keresztnevek)”, „születéskori vezetéknév”, „születési idő”, „születési hely”, „jelenlegi állampolgárság”, „születési hely szerinti ország”, „az úti okmány típusa, száma és az okmányt kibocsátó ország”, lehetővé téve a találattal kapcsolatos és az említett bekezdésben azonosított kockázatok értékelését alátámasztó információk visszakeresését az érintett nemzeti rendszerekben vagy adatbázisokban;
                                    
                                 
                                       v.
                                    
                                    
                                       olyan funkció, amely lehetővé teszi az ETIAS nemzeti egységek felhasználói számára, hogy feltöltsék az (EU) 2018/1240 rendelet 26. cikke (7) bekezdésének második albekezdésében említett kockázatok értékelésének eredményét;
                                    
                                 
                     
                           h)
                        
                        
                           olyan funkció, amely lehetővé teszi a nemzeti jogorvoslati eljárásokhoz szükséges releváns adatok lekérdezését, amennyiben ilyen eljárásokat kezdeményeztek, és rögzíti az ETIAS központi rendszerben a jogorvoslati eljárás megindítását, a megfelelő nemzeti jogorvoslati hivatkozási számokkal és az eljárás eredményével együtt;
                        
                     
                           i)
                        
                        
                           olyan funkció, amely lehetővé teszi az (EU) 2018/1240 rendelet 27. cikkének (2) és (8) bekezdésében említett kiegészítő információk vagy dokumentumok lehívását és azok fordításainak a feltöltését és tárolását a kérelemfájlban;
                        
                     
                           j)
                        
                        
                           olyan funkció, amely lehetővé teszi az (EU) 2018/1240 rendelet 37. cikkének (3) bekezdése, 40. cikkének (3) bekezdése és 41. cikkének (7) bekezdése szerinti nemzeti jogorvoslati eljárások eredményének nyomon követését, ideértve az adatok módosítását vagy törlését az ETIAS központi rendszerben, vagy adott esetben új utazási engedély kiadását;
                        
                     
                           k)
                        
                        
                           a felhasználók közötti koordináció lehetővé tétele érdekében a kérelemfájlok hozzárendelésére és azok láthatóságának korlátozására vagy lehetővé tételére szolgáló funkció az ugyanazon ETIAS nemzeti egységen belüli vagy az ETIAS központi egységen belüli meghatározott felhasználók számára;
                        
                     
                           l)
                        
                        
                           az (EU) 2018/1240 rendelet 29. cikkének (2) bekezdésében említett funkció, amely lehetővé teszi az Europol számára, hogy kinyerje az ETIAS központi egysége által neki továbbított adatokat;
                        
                     
                           m)
                        
                        
                           olyan funkció, amely lehetővé teszi az ETIAS központi egység számára, hogy hozzáférjen az ETIAS központi rendszerhez az abban tárolt adatok megtekintésére irányuló Europol-kérelmek feldolgozása céljából, anélkül, hogy megnézné az Europol kérésének lekérdezési paramétereit vagy a keresési eredményeket, valamint hogy az (EU) 2018/1240 rendelet 53. cikkének megfelelően értesítse az Europolt az adatok továbbításáról;
                        
                     
                           n)
                        
                        
                           olyan funkció, amely lehetővé teszi az Europol számára, hogy kinyerje az m) pontban említett megtekintés iránti megkeresés miatt szükséges adatokat tartalmazó fájlt;
                        
                     
                           o)
                        
                        
                           a megtekintés iránti kérelmeknek az Europolon belüli egyes felhasználókhoz való hozzárendelésére szolgáló funkció;
                        
                     
                           p)
                        
                        
                           olyan funkció, amely lehetővé teszi az ETIAS központi egység vagy az ETIAS nemzeti egységek felhasználói számára, hogy ugyanazon kérelemfájlon belül egyidejűleg különböző találatokon dolgozzanak, és koordinálják a vélemények konszolidálását azokban az esetekben, amikor az adott egységre vonatkozóan egynél több találatot azonosítottak egy kérelemfájlban;
                        
                     
                           q)
                        
                        
                           olyan funkció, amely biztosítja, hogy egy kérelemfájlban egyidejűleg az ETIAS központi egységen vagy az ETIAS nemzeti egységen belül csak egy felhasználó dolgozhasson ugyanazon a találaton;
                        
                     
                           r)
                        
                        
                           olyan funkció, amely lehetővé teszi a kiadott utazási engedély megsemmisítés és visszavonás céljából történő manuális visszakeresését.
                        
                     
            
               (2)   A q) pontban említett funkció lehetővé teszi a felhasználók számára olyan találatok megtekintését, amelyeken egy adott időpontban nem lehet dolgozni. A megfelelő hozzáférési jogosultsággal rendelkező felhasználók mindig meg tudják tekinteni a találat tartalmát.
            
            
               (3)   Az eu-LISA részletesen ismerteti az (1) bekezdésben említett speciális szoftverfunkciókat, az e cikk (1) bekezdésének g), l), m) és n) pontjában említett kivonatokban szereplő adatok formátumát, valamint az (EU) 2018/1240 rendelet 26. cikkének (7) bekezdésében említett valamennyi adatfeldolgozási műveletre vonatkozó nyilvántartás vezetésének technikai szempontjait az említett rendelet 73. cikkének (3) bekezdésében előírt műszaki előírásokban.
            
         
         III. fejezet
         
            Hozzáférés, módosítás, törlés és előrehozott törlés
         
         
            6. cikk
            Az (EU) 2018/1240 rendelet 55. cikkének alkalmazása céljából történő hozzáférés, módosítás, törlés és előzetes törlés
            
               (1)   Az (EU) 2018/1240 rendelet 55. cikkének alkalmazásában a szoftvernek lehetővé kell tennie az ETIAS központi egység vagy az ETIAS nemzeti egységek számára az ETIAS központi rendszerben tárolt adatok lekérdezését. A következő keresőmezők állnak rendelkezésre:
               
                           a)
                        
                        
                           vezetéknév (családi név);
                        
                     
                           b)
                        
                        
                           utónév (vagy utónevek);
                        
                     
                           c)
                        
                        
                           az úti okmány típusa és száma, valamint az úti okmányt kiállító ország három betűből álló kódja;
                        
                     
                           d)
                        
                        
                           a kérelem száma;
                        
                     
                           e)
                        
                        
                           állampolgárság vagy állampolgárságok;
                        
                     
                           f)
                        
                        
                           születési idő;
                        
                     
                           g)
                        
                        
                           nem;
                        
                     
                           h)
                        
                        
                           időtartam.
                        
                     
            
               (2)   A kérelemfájl visszakeresésének megkönnyítése érdekében a szoftver lehetővé teszi a felhasználók számára az e cikk (1) bekezdésének c) vagy d) pontjában említett keresőmezőknek megfelelő adatok megadásával történő keresést.
            
            
               (3)   Amennyiben az (1) bekezdés c) vagy d) pontjában említett adatok nem állnak rendelkezésre, a szoftver lehetővé teszi a felhasználók számára az (1) bekezdés a), b), e), f), g) és h) pontjában említett keresőmezőknek megfelelő adatok megadásával történő keresést. A szoftver lehetővé teszi a felhasználók számára a keresést abban az esetben, ha hiányoznak a b), e) és g) keresőmezők valamelyikének megfelelő adatok. A h) keresőmezőnek megfelelő adatok megadása nem kötelező.
            
            
               (4)   A (2) bekezdéssel összhangban végzett keresésekre a következő szabályok vonatkoznak:
               
                           a)
                        
                        
                           az (1) bekezdés c) és d) pontjában említett keresési mezőkkel pontos lekérdezés végezhető;
                        
                     
                           b)
                        
                        
                           az (1) bekezdésben említett többi keresési mezővel közelítő lekérdezés végezhető.
                        
                     
            
               (5)   A kérelemfájl a kapcsolódó kérelemfájlokkal együtt, a felhasználók számára meghatározott engedélyekkel és szerepkörökkel összhangban jeleníthető meg.
            
            
               (6)   A kérelemfájloknak az (EU) 2018/1240 rendelet 55. cikkének (5) bekezdése szerinti törlése céljából egy szoftverfunkció lehetővé teszi az ETIAS nemzeti egységek felhasználói számára, hogy egy időben lekérdezéseket végezzenek és visszakeressenek több kérelemfájlt. A szoftver lehetővé teszi az említett rendelet 55. cikkének (5) bekezdésében említett hatóságok számára, hogy az ETIAS nemzeti egységek általi felhasználásra az e cikk (1) bekezdésében említett keresőmezőket tartalmazó strukturált információkat bocsássanak rendelkezésre. E cikk (2) és (3) bekezdése értelemszerűen alkalmazandó ezekre a lekérdezésekre.
            
            
               (7)   Az (EU) 2018/1240 rendelet 55. cikke szerinti változásoknak az ETIAS központi rendszerben való rögzítése előtt a szoftver felkéri a felhasználót, hogy felhasználói azonosító adatainak bevitelével erősítse meg a módosítást vagy a törlést.
            
         
         IV. fejezet
         
            Bűnüldözési hozzáférés az adatokhoz
         
         
            7. cikk
            Az Europol hozzáférése az adatokhoz
            
               (1)   Az Europol az (EU) 2018/1240 rendelet 53. cikke szerinti hozzáférés iránti kérelmét a szoftveren keresztül nyújtja be.
            
            
               (2)   Az Europol az említett rendelet 53. cikkének megfelelően kitölti az (EU) 2018/1240 rendelet 52. cikkének (2) és (3) bekezdésében említett adatokat tartalmazó űrlapot. Az Europol meghatározza, hogy adott esetben mely adatok kereshetők közelítő lekérdezéssel.
            
            
               (3)   Az Europolnak az (EU) 2018/1240 rendelet 53. cikkének (3) bekezdésében említett, a kérelmek előzetes ellenőrzéséért felelős speciális egysége a kérelembe belefoglalja arra vonatkozó értékelését, hogy a kérelem megfelel-e az említett cikk (2) bekezdésében foglalt valamennyi feltételnek. Biztosítani kell, hogy technikailag lehetetlen legyen olyan kérelmet benyújtani, amely nem tartalmazza az említett értékelést.
            
            
               (4)   Az ETIAS központi rendszer automatikusan megakadályozza az (EU) 2018/1240 rendelet 17. cikke (2) bekezdésének h) pontjában említett adatokhoz való hozzáférést. Az ETIAS központi rendszer automatikusan megakadályozza az (EU) 2018/1240 rendelet 17. cikke (2) bekezdésének i) pontjában és 17. cikke (4) bekezdésének a), b) és c) pontjában említett adatokhoz való hozzáférést is, amennyiben az Europol speciális egysége nem jelezte, hogy az említett rendelet 53. cikkének (1) bekezdésében előírt releváns indokok benyújtása és ellenőrzése megtörtént. Az Europol speciális egysége a kérelemben jelzi, hogy a szükséges ellenőrzések megtörténtek.
            
         
         
            8. cikk
            A központi hozzáférési pontok hozzáférése az adatokhoz
            
               (1)   A központi hozzáférési pontok az (EU) 2019/817 rendelet 6. cikke alapján létrehozott európai keresőportálon keresztül lekérdezik az (EU) 2018/1240 rendelet 52. cikkének (2) és (3) bekezdésében felsorolt adatokat az ETIAS központi rendszerből. Az (EU) 2018/1240 rendelet 52. cikkének (2) és (3) bekezdésében felsorolt adatok kereshetők közelítő lekérdezéssel.
            
            
               (2)   Amíg az európai keresőportál nem működőképes a központi hozzáférési pontok általi használat céljából, a lekérdezéseket közvetlenül az ETIAS központi rendszeren keresztül kell elvégezni.
            
            
               (3)   Amennyiben a kijelölt hatóságok valamely operatív egységétől érkezik kérelem, a központi hozzáférési pont ellenőrzi és megerősíti, hogy teljesülnek-e az (EU) 2018/1240 rendelet 52. cikkének (1) bekezdésében foglalt feltételek.
            
            
               (4)   Adott esetben a központi hozzáférési pont az említett rendelet 51. cikkével összhangban ellenőrzi és megerősíti, hogy indokolt-e az (EU) 2018/1240 rendelet 17. cikke (2) bekezdésének i) pontjában és 17. cikke (4) bekezdésének a), b) és c) pontjában felsorolt adatokhoz való hozzáférés.
            
            
               (5)   A központi hozzáférési pont ETIAS központi rendszerhez való hozzáférésekor az ETIAS központi rendszer automatikusan megakadályozza az (EU) 2018/1240 rendelet 17. cikke (2) bekezdésének h) pontjában felsorolt adatokhoz való hozzáférést.
               Az ETIAS központi rendszer csak akkor kérdezheti le az (EU) 2018/1240 rendelet 17. cikke (2) bekezdésének i) pontjában és 17. cikke (4) bekezdésének a), b) és c) pontjában felsorolt adatokat, ha a központi hozzáférési pont megerősítette, hogy az említett adatokhoz való hozzáférés e cikk (4) bekezdése alapján indokolt.
               Kivételes esetekben – e cikk (3) bekezdésétől eltérve – a központi hozzáférési pontok jelezni tudják, hogy a kérelem sürgős esetre vonatkozik, és haladéktalanul fel tudják dolgozni a kijelölt hatóságok operatív egységétől érkező kérelmet. Az e cikk (3) és (4) bekezdésében előírt ellenőrzésekre és megerősítésekre az (EU) 2018/1240 rendelet 51. cikkének (4) bekezdésével összhangban utólag kerül sor.
            
         
         V. fejezet
         
            A határforgalom-ellenőrzést végző és a bevándorlási hatóságok adatokhoz való hozzáférése ellenőrzés céljából
         
         
            9. cikk
            A határforgalom-ellenőrzést végző hatóságok hozzáférése az adatokhoz a külső határokon
            
               (1)   A határforgalom-ellenőrzést végző hatóságok a feladataik ellátásához szükséges adatok lekérdezése céljából hozzáférnek az ETIAS központi rendszerhez.
               A határforgalom-ellenőrzést végző hatóságok hozzáférése az ETIAS központi rendszerben az úti okmány géppel olvasható vizsgálati zónája következő adatainak lekérdezésére irányul:
               
                           a)
                        
                        
                           vezetéknév (családi név); utónév vagy utónevek (keresztnevek);
                        
                     
                           b)
                        
                        
                           születési idő; nem; állampolgárság vagy állampolgárságok;
                        
                     
                           c)
                        
                        
                           az úti okmány típusa és száma, valamint az úti okmányt kiállító ország három betűből álló kódja;
                        
                     
                           d)
                        
                        
                           az úti okmány érvényességének lejárati dátuma.
                        
                     Lekérdezés indításához a második albekezdésben említett valamennyi adatot használni kell. Az a) pontban felsorolt adatokkal közelítő, míg a többi adattal pontos lekérdezés végezhető.
            
            
               (2)   Az e cikk (1) bekezdésében felsorolt adatok alapján végzett lekérdezések az (EU) 2018/1240 rendelet 47. cikke (2) bekezdésének a)–d) pontjában említett adatokat eredményezik.
            
            
               (3)   Az (EU) 2018/1240 rendelet 47. cikkének (4) bekezdésével összhangban a határforgalom-ellenőrzést végző hatóságok számára lehetővé kell tenni, hogy hozzáférjenek az ETIAS központi rendszerhez a kérelemfájlhoz az említett rendelet 39. cikke (1) bekezdésének e) pontjával vagy 44. cikke (6) bekezdésének f) pontjával összhangban hozzáadott további információk lekérdezése céljából. E célból a határforgalom-ellenőrzést végző hatóságok az európai keresőportálon keresztül hozzáféréssel rendelkeznek, hogy az e cikk (1) bekezdésének második albekezdésében felsorolt adatok felhasználásával lekérdezéseket végezzenek az ETIAS központi rendszerben.
               Amíg az európai keresőportál nem működőképes a határforgalom-ellenőrzést végző hatóságok általi használat céljából, a lekérdezéseket közvetlenül az ETIAS központi rendszeren keresztül kell elvégezni.
            
            
               (4)   Az e cikk (3) bekezdése szerint végzett lekérdezések az (EU) 2018/1240 rendelet 39. cikke (1) bekezdésének e) pontjában vagy 44. cikke (6) bekezdésének f) pontjában említett adatokat eredményezik.
            
         
         
            10. cikk
            A bevándorlási hatóságok hozzáférése az adatokhoz
            
               (1)   A bevándorlási hatóságok az európai keresőportálon keresztül hozzáféréssel rendelkeznek az ETIAS központi rendszerben való lekérdezés céljából, hogy ellenőrizzék vagy vizsgálják a tagállamok területére történő beutazás vagy ott-tartózkodás feltételeinek teljesülését, valamint hogy meghozzák az ehhez kapcsolódó megfelelő intézkedéseket. Az (EU) 2018/1240 rendelet 49. cikkének (1) bekezdése értelmében a bevándorlási hatóságok hozzáféréssel rendelkeznek az ETIAS központi rendszerben az említett rendelet 17. cikke (2) bekezdésének a)–e) pontjában felsorolt adatok lekérdezése céljából.
               Az (EU) 2018/1240 rendelet 17. cikke (2) bekezdésének a)–e) pontjában felsorolt adatok tetszőlegesen kombinálhatók mindaddig, amíg az említett rendelet 17. cikke (2) bekezdésének a) pontjában említett adatok használatban vannak. Ezek a lekérdezések közelítő lekérdezéssel is elvégezhetők.
               Amíg az európai keresőportál nem működőképes a bevándorlási hatóságok általi használat céljából, a lekérdezéseket közvetlenül az ETIAS központi rendszeren keresztül kell elvégezni.
            
            
               (2)   Az e cikk (1) bekezdése szerint végzett lekérdezések az (EU) 2018/1240 rendelet 49. cikkének (3) bekezdésében említett adatokat eredményezik.
            
            
               (3)   A bevándorlási hatóságok az (EU) 2018/1240 rendelet 65. cikkének (3) bekezdésében meghatározott feltételek szerint visszatérés céljából is hozzáférnek az ETIAS központi rendszerhez.
               A bevándorlási hatóságok hozzáférnek az ETIAS központi rendszerhez az e cikk (1) bekezdésében említett adatok lekérdezése céljából.
               Az e cikk (1) bekezdésében felsorolt adatok tetszőlegesen kombinálhatók mindaddig, amíg az (EU) 2018/1240 rendelet 17. cikke (2) bekezdésének a) pontjában említett adatok használatban vannak.
            
            
               (4)   Az e cikk (1) és (3) bekezdése szerint végzett lekérdezések az (EU) 2018/1240 rendelet 65. cikke (3) bekezdésének harmadik albekezdésében említett adatokat eredményezik. Az említett rendelet 17. cikke (2) bekezdésének k) pontjában említett adatok csak akkor jeleníthetők meg, ha a kereséshez megadták a „születési időt”.
            
         
         
            11. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2021. június 21-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 236., 2018.9.19., 1. o.
         
         
            (2)  Az Európai Parlament és a Tanács (EU) 2019/817 rendelete (2019. május 20.) az uniós információs rendszerek közötti interoperabilitás kereteinek megállapításáról a határok és a vízumügy területén, továbbá a 767/2008/EK, az (EU) 2016/399, az (EU) 2017/2226, az (EU) 2018/1240, az (EU) 2018/1726 és az (EU) 2018/1861 európai parlamenti és tanácsi rendelet, valamint a 2004/512/EK és a 2008/633/IB tanácsi határozat módosításáról (HL L 135., 2019.5.22., 27. o.).
         
            (3)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
         
            (4)  A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).
         
            (5)  HL L 176., 1999.7.10., 36. o.
         
         
            (6)  A Tanács 1999/437/EK határozata (1999. május 17.) az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és fejlesztésére irányuló társulásáról kötött megállapodás alkalmazását szolgáló egyes szabályokról (HL L 176., 1999.7.10., 31. o.).
         
            (7)  HL L 53., 2008.2.27., 52. o.
         
         
            (8)  A Tanács 2008/146/EK határozata (2008. január 28.) az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodásnak az Európai Közösség nevében történő megkötéséről (HL L 53., 2008.2.27., 1. o.).
         
            (9)  HL L 160., 2011.6.18., 21. o.
         
         
            (10)  A Tanács 2011/350/EU határozata (2011. március 7.) az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló, különösen a belső határokon történő ellenőrzés megszüntetéséhez és a személyek mozgásához kapcsolódó társulásáról szóló megállapodáshoz való csatlakozásáról szóló jegyzőkönyvnek az Európai Unió nevében történő megkötéséről (HL L 160., 2011.6.18., 19. o.).
         
            (11)  C(2021) 4123.